Irakin Suomen-suurlähettiläs Matheel Sabti sanoo, ettei Irak suostu missään nimessä käymään vaihtokauppaa pakkopalautuksista. HS kertoi keskiviikkona irakilaisen kenraalin ja liikemies Peter Fryckmanin erikoisesta tarjouksesta palautusten vauhdittamiseksi.

Irakin Suomen-suurlähettiläs Matheel Sabti sanoo, että suomalaisille viranomaisille erikoisen tarjouksen tehnyt kenraali Saad al-Obaidi on ”huijari”.

”Jos joku tällainen henkilö väittää, että hän tekee tässä yhteistyötä Irakin hallituksen kanssa, hän huijaa Suomen hallitusta. Uskokaa minua, Irak ei hoida asioitaan tällä tavalla”, Sabti sanoo HS:lle Irakin suurlähetystössä Helsingin Kulosaaressa.